(10)

Prin decizia din 26 februarie 2014, în temeiul articolului 9 din Regulamentul (CE) nr. 1/2003, Comisia a impus caracterul obligatoriu al acestor angajamente revizuite pentru Visa Europe pe o perioadă de patru ani. Principalele elemente ale angajamentelor sunt sintetizate în cele ce urmează. (a) Visa Europe se angajează să plafoneze la 0,3 % valoarea medie ponderată anuală a CIM-urilor pentru cardurile de credit în interiorul SEE, aplicabile tranzacțiilor efectuate cu cardurile sale de credit de consum, în termen de două luni de la notificarea deciziei privind angajamentele întreprinderii Visa Europe. (b) Plafonul se va aplica, de asemenea, separat, doi ani de la notificarea deciziei privind angajamentele în fiecare dintre țările SEE pentru care Visa Europe stabilește în mod direct ratele CIM naționale specifice pentru cardurile de credit de consum și în țările SEE în care CIM-urile din interiorul SEE pentru cardurile de credit se aplică în cazul tranzacțiilor naționale în absența altor CIM-uri. (c) Visa Europe propune, de asemenea, să garanteze că, începând cu 1 ianuarie 2015: — plafonul de 0,3 % al CIM-urilor pentru cardurile de credit se aplică, de asemenea, tuturor CIM-urilor stabilite de Visa Europe pentru tranzacțiile efectuate la comercianții stabiliți în SEE prin intermediul unor carduri de credit de consum Visa emise în țări din afara SEE, dar care se află pe teritoriul acoperit de Visa Europe (6) („CIM-uri intra Visa Europe pentru cardurile de credit emise în afara SEE”); și — plafonul de 0,2 % al CIM-urilor pentru cardurile de debit se aplică, de asemenea, tuturor CIM-urilor stabilite de Visa Europe pentru tranzacțiile efectuate la comercianții stabiliți în SEE prin intermediul unor carduri de debit de consum Visa emise în țări din afara SEE, dar care se află pe teritoriul acoperit de Visa Europe („CIM-uri intra Visa Europe pentru cardurile de debit emise în afara SEE”). (d) Visa Europe se angajează să își modifice regulile cu privire la acceptarea transfrontalieră, de la 1 ianuarie 2015, pentru a autoriza băncile acceptante transfrontaliere să ofere CIM-ul național pentru cardurile de debit sau CIM-ul național pentru cardurile de credit – aplicabile în funcție de amplasarea geografică a comerciantului – sau o rată a CIM-ului de 0,2 % pentru tranzacțiile efectuate cu carduri de debit și de 0,3 % pentru tranzacțiile efectuate cu carduri de credit, sub rezerva anumitor condiții. (e) Visa Europe se angajează să continue punerea în aplicare a unor măsuri suplimentare cu privire la transparență. În special, Visa Europe se angajează: — să introducă o regulă care să impună băncilor acceptante să propună comercianților calcularea comisionului pentru serviciile aferente operațiunilor comerciale pe baza unui „CIM plus plus”, în schimbul unei taxe administrative (cu alte cuvinte, băncile acceptante trebuie, dacă li se cere, să prezinte defalcat, în mod clar, în contractele și facturile lor, comisioanele pentru serviciile aferente operațiunilor comerciale în trei componente: și anume CIM-ul, toate celelalte comisioane aplicabile legate de sistemul de plăți și comisionul băncii acceptante). Visa Europe va solicita băncilor acceptante să pună în aplicare această regulă în termen de 12 luni de la notificarea deciziei privind angajamentele către Visa Europe pentru toate acordurile noi și, în termen de 18 luni, pentru contractele existente; — să introducă o structură simplificată a CIM-urilor stabilite de Visa Europe care să presupună o reducere cu cel puțin 25 % a numărului de categorii de comisioane pentru a favoriza transparența și a facilita comparațiile între diferitele rate.